Papersnake/gushiwen huggingface dataset:
送赵端质归朝
王之道（宋代）

圣治中兴日，宗藩第一流。
九重资共理，三载赖分忧。
昨日交符虎，当时竞带牛。
咄咄成药石，谈笑获锄耰。
善政称无扰，罢民遂有瘳。
教风兴子弟，膏泽被田畴。
士论高强汉，王功继屏周。
外台书课最，禁从表才猷。
往矣登青琐，宜哉建碧油。
疮痍争借寇，憔悴独依刘。
我愿攀鳞进，人思卧辙留。
是行端可喜，名姓在金瓯。
水调歌头·杖屦觅春色
杨炎正（宋代）

杖履觅春色，行遍大江西。访花问柳，都自无语欲成蹊。不道七州三垒，今岁五风十雨，全是太平时。征辔晚乘月，渔钓夜垂丝。

诗书帅，坐围玉，尘挥犀。兴方不浅，领袖风月过花期。只恐梅梢青子，已露调羹消息，金鼎侍公归。回首滕王阁，空对落霞飞。
二十九日明白庵主寂灭之日用欲得现前莫存顺逆为韵作八偈 其一
释德洪（宋代）

道心固有恒，至刚定无欲。得饱即酣卧，称心良易足。

清歌一瓢风，笑唾千钟禄。谁能作九原，我欲掖埋玉。
偈五首
释宗琏（宋代）

是是，放出南山真鳖鼻。
不是不是，勒回千里追风骥。
终成败坏可怜生，塞断咽喉无出气。
无出气，有巴处。
赵州东壁挂葫芦，堪笑维摩谈为二。
唐乐府十首 其六 祝河水
刘驾（唐代）

河水清瀰瀰，照见远树枝。征人不饮马，再拜祝冯夷。

从今亿万岁，不见河浊时。
头陀僧
陆龟蒙（唐代）

万峰围绕一峰深，向此长修苦行心。

自扫雪中归鹿迹，天明恐被猎人寻。
次韵文仲冬夜书怀 其三
邹浩（宋代）

冷官裘马怯凌风，咫尺云窗邈异封。长忆去年同燕处，竹边梨栗送残冬。
次韵毕少董游西湖
王之道（宋代）

西湖春晚未全热，湖上山光互明灭。
往来冠盖竞骈阗，断续笙箫共伊咽。
我怜湖山山见怜，波间涌出佳人钿。
太真一去不复返，圆荷万点臙脂钱。
船头美盼珠的皪，不必洞房深处觅。
忽然相值更相呼，嫩蓝衫子山争碧。
肠断骚人一轴诗，细看烟柳想腰肢。
明年我亦西湖去，迟日光风二月时。
和饶正叔梅花
谢逸（宋代）

疏影横斜月色新，肌肤清瘦不禁春。侵凌腊雪寒先觉，漏泄东风信最真。

光滉妆台人未起，香迷野径蝶难亲。飘零点破苍苔地，安得灵犀为辟尘。
郡驿阻雨
虞俦（宋代）

狂澜公独障东川，忠力能回尺五天。千骑出游应雨止，尚须灯下理残编。
文广寺
释智愚（宋代）

云中玉磬无时响，木未金灯永夜明。
胜地正级人罕到，古今门户未尝扃。
春日湖上偶作 其一
文彦博（宋代）

地胜当春早，身闲爱景幽。微风吹积水，尽日飏虚舟。

客至解悬榻，鱼来避直钩。机心本不动，犹恐骇群鸥。
晚移舟塘次值风而回华叟兄有诗次韵
陈傅良（宋代）

经春屏迹与谁同，苦雨衣篝亦自烘。
方此欲为官况事，依然不值世情风。
蒙茸水国蒲荷荡，馥郁田家橘柚丛。
最是一年行乐处，翻成咄咄坐书空。
河豚
薛季宣（宋代）

岂其食鱼河之鲂，河豚自羡江吴乡。瞋蛙豕腹被文豹，刖如无趾黥而王。

我生瓯东到闽方，规鱼贯见梅花装。梅青不肯候春雪，荻芽静笑垂飞杨。

古来多鱼吴武昌，薄游三月新初尝。西施乳嫩可奴酪，马肝得酒尤珍良。

无愁缕缕结中肠，丰美肥腯如切肪。外皮甘滑里皮厚，令人忘却美乌郎。

举之东海来三江，会闻清浊期沧浪。白龙未免豫且困，膨脝唯唯浮鱼梁。

气冲毬鞠何彭彭，地远都无橄榄香。不知深入恣游泳，极情性命徒为戕。

腊毒厚味能人亡，何须西子齐文姜。甚美由来必甚恶，直它一死言为长。

鮰鱼俗物休相妨，良药相传海上方。芦根槐子岂足贵，生凤之脑黄龙汤。
偈颂一百四十一首
释师范（宋代）

夜暗昼明，天平地平。
三日一雨，五日一晴。
达磨大师不安本分，被人打落当门板齿，
庐山归宗和尚无端拭坏一双眼睛。
贫女吟
黄镇成（元代）

贫女娉婷年少时，绮窗日日画蛾眉。不羡桃花妆笑靥，肯随杨柳斗腰肢。

寒机织得云间素，青鸾一一衔花度。自裁春雾作春衣，含香试缕蔷薇露。

长怜玉质解倾城，谁料贫家嫁不成。年去年来春色晚，花开花落两无凭。

时时自理閒妆箧，尚有翠蕤金奁叶。玉纤不似旧时妆，瑶台更度琴三叠。

秪今老大白头新，如何却说嫁商人。贫女贞白毋辞贫，犹胜东家女儿嫁得不终身。
赵子昂为袁清容画秋景仿大李次韵
黄公望（元代）

空江渺渺暮烟霏，轻舸应知张掾归。鸿雁恰来枫叶下，山翁未解换秋衣。
送姚希声令弟归剡中
周弼（宋代）

客程何太急，岁月半途分。
想暂归天姥，还来伴使君。
晓吟千嶂雪，春思一江云。
若再经过此，囊诗可得闻。
题麻监州坟
范致大（元代）

一日孤坟起翠微，空山草木亦生辉。贺兰竟后霁云死，杜季宁迟马援归。

义魄不随黄土化，英灵长共白云飞。笃交恤幼端奇事，惭愧梁溪一布衣。
庆东原·西皋亭适兴
薛昂夫（元代）

兴为催租败，欢因送酒来。酒酣时诗兴依然在。黄花又开，朱颜未衰，正好忘怀。管甚有监州，不可无螃蟹。
金陵杂兴二百首
苏泂（宋代）

七宝装成射雉场，人间还阅几齐梁。
潘妃自踏金莲去，不见年年春草长。
晚晴
项安世（宋代）

一首新诗转晚晴，楼台西畔断霞明。
浮云过眼元无事，好月于人却有情。
鹊噪画檐何太喜，莺啼绿树已新声。
前村处处闻呼唤，明日沙田趁润耕。
重游净慈忆沅禅师
释英（元代）

慧日峰前阁，重来百感增。空存黄面老，不见白头僧。

道偈书犹在，埋铭刻未曾。有诗行已久，何必上传灯。
跋冯文简公赠朱忠靖公帖四首 其三
袁说友（宋代）

传家二帖到今存，岁月君看上相言。大似涪翁推酉日，永平七祀记盐盘。
渔家傲 其六
欧阳修（宋代）

六月炎天时霎雨。行云涌出奇峰露。沼上嫩莲腰束素。

风兼露。梁王宫阙无烦暑。

畏日亭亭残蕙炷。傍帘乳燕双飞去。碧碗敲冰倾玉处。

朝与暮。故人风快凉轻度。
吴山
汪元量（宋代）

海枯龙去雨淋淋，羯鼓喧哗山禁林。
虎士堕弢兵力倦，鸡人罢箭漏声沈。
莺摇御柳春犹闹，燕蹴宫花雾转深。
肠断木绵庵里客，可怜{左眉可阝}坞筑黄金。
亡嫂靖十君蒲氏挽词二首
苏辙（宋代）

家风足图史，妇德俨苹蘩。
汤沐从夫宠，冠衣席弟恩。
克家传众子，有後庆多孙。
追养心何极，增封礼尚存。
童丱须知 其六
史浩（宋代）

古者四民今六民，为添释老不耕耘。三农重困皆因此，况有张颐百万军。
密县 其一
何其超（清代）

山深过雨鸹鸡啼，身在丹崖碧树西。盘马入云浑不远，回头惟觉万峰低。
开州盛山十二题 其九 桃坞
冯山（宋代）

闻说旧桃坞，岁久无残枝。春光已不到，犹有风骚知。
水仙花限冰字
熊学鹏（清代）

淩波仙子世同称，琼岛芳姿未敢凭。香与春风相应接，神将秋水共清澄。

玻璃案上金千点，玳瑁筵前玉几层。不许纤埃侵皓素，檀心夜月一壶冰。
答子有
洪咨夔（宋代）

裹饭无人过子桑，拒霜一径雨昏黄。
花根记缚西湖缆，江浅红深醉夕阳。
发青山
赵嘏（唐代）

凫鹥声暖野塘春，鞍马嘶风驿路尘。

一宿青山又前去，古来难得是闲人。
假宿总持寺从僧如应借读高僧诗法钦所编无为子所叙者
赵蕃（宋代）

携衾林下寺，借读碧云词。窗迥月资白，林疏风起悲。

生平故耽此，坐久觉忘疲。造请非吾事，幽期不在兹。
响水铺道中
纪迈宜（清代）

百万军储此地供，云中接壤重提封。时平斥堠开千里，天险关门矗几重。

河水漫流横浅渡，山冈叠起隐遥峰。行人指点前朝事，惟剩寒鸦落照浓。
登秦邮文游亭天壁亭长歌
王奕（元代）

湖天澹澹湖水碧，湖风冉冉湖云收。
湖白几顷菰米地，湖汊几摺芦花洲。
几千万劫走尽夜，三十六镜磨春秋。
江南狂客归自鲁，骑驴载酒游文游。
文游已落钟鼓界，斯文丧矣游人羞。
蚌胎明月吸莘老，鸦背落日悲少游。
东坡双井化异物，神光奕奕穿斗牛。
文章不逐岁月老，精爽常与天地流。
赏心倘得际美景，薄才乍许追前修。
安得老米鸡距笔，生绡百疋横戈矛。
守台旧卒年九十，颐隐于脐肩过头。
六十年前边鄙事，且言且泣气咽喉。
甚言秦欲帝万世，据此要地置急邮。
海田陵谷无定在，如今非项亦非刘。
王生感慨重抵掌，惊起一片湖中鸥。
鸥飞没入翠烟里，乾坤纳纳归双眸。
何当飞出天壁外，春风吹散眉峰愁。
早蝉
白居易（唐代）

六月初七日，江头蝉始鸣。
石楠深叶里，薄暮两三声。
一催衰鬓色，再动故园情。
西风殊未起，秋思先秋生。
忆昔在东掖，宫槐花下听。
今朝无限思，云树绕湓城。
寄茅山道士
王称（宋代）

天转招摇近，山藏句曲深。龙归丹井暗，松覆碧坛阴。

卖药留金诀，看云抱玉琴。夜来笙鹤下，相应步虚吟。
炀帝梦二竖子歌
佚名（隋代）

住亦死。去亦死。未若乘船渡江水。
奉赠储柴墟太仆阅马山东二首 其二
边贡（明代）

简命争誇出使荣，离筵深坐梵堂清。同怜宦客翻为主，却喜山僧亦与盟。

荒甸晓钟淮海梦，杪秋烟树蓟门行。何时相忆不相见，腊月梅花二月莺。
秋夜写怀呈常所往来诸公兼寄吴兴江仲嘉八首 其七
程俱（宋代）

物色一如此，凄风薄人衣。遥怜卞山客，增叹雉朝飞。

固知难为怀，举餐念齐眉。忽使梨枣间，缠绵生茧丝。
和商守雪霁登楼
邵雍（宋代）

百尺危楼小雪晴，晚来闲望逼人清。
山横暮霭高还下，水隔疏林淡复明。
天际落霞千万缕，风余残角两三声。
此时此景真堪画，只恐丹青笔未精。
西山寒日逢韦侍御
喻凫（唐代）

獬豸霜中貌，龙钟病后颜。惨伤此身事，风雪动江山。
卜居招书侣
杜牧（唐代）

忆昨未知道，临川每羡鱼。世途行处见，人事病来疏。

微雨秋栽竹，孤灯夜读书。怜君亦同志，晚岁傍山居。
元宵偶书
刘过（宋代）

磊落东游客，磨跎但过僧。
有怀千不足，自顾百无能。
旧日名城酒，他时梦境灯。
放歌声激烈，醉倒睡腾腾。
感怀
岳钟琪（清代）

好花好鸟帝城春，羁旅萧条白发人。处世慎如危栈马，流年迅发下坡轮。

目昏晚读临窗隙，纸贵间吟拂壁尘。庄蝶几宵频栩栩，那能常似梦中身。
开壁置窗命曰远轩 其三
陈与义（宋代）

我昨在衡山，伤心衢路侧。岂知得此地，一坐数千息。

易安生痛得，过美出饥迫。誓言如齐侯，常戒在莒厄。

要将万里身，独面九年壁。如何不己奈，开窗玩霏碧。

招呼面前山，浮翠落衾席。一笑等儿戏，都忘雪侵帻。

人生何不娱，今夕得何夕。向来万顷胸，馀地吞七泽。

念此亦细事，未遽瑕生璧。聊使山中人，永记山下客。
望湘人 惜春
张振（明代）

倚朱阑眺望，唤月池边，又成新绿如许。红杏飘香，绯桃逐水，次第伴春归去。

绣阁沉吟，书帏冷淡，几番愁聚。听树头、百啭莺啼，似欲把春留住。

多少伤情旧事，任年光如驶，寻思无据。正深掩重门，闲却吹箫院宇。

梦回酒醒，雨丝风絮。总是断人肠处。更两地、兰灺香销，同听沈如街鼓。
夜饮即事
陆游（宋代）

天涯久客我何堪，聊喜灯前得纵谈。
磊落金盘荐糖蟹，纤柔玉纵破霜柑。
烛围宝马人将起，花堕纱巾酒正酣。
更作茶瓯清绝梦，小窗横幅画江南。
次刘时雍狱中遣怀二首 其二
李东阳（明代）

蓬莱通籍屡经年，暂谪人间七日仙。翼折岂妨陶梦吉，颊伤翻日邓妆妍。

休劳吏报催晨谒，却有诗情搅夜眠。世事阅来今已熟，不须重问解牛篇。
亡友内翰赵公晦叔哀诗
戴表元（宋代）

振鹭庭中饤坐身，行藏空奇软蒲轮。
上来鬼泣荆山璞，猎罢人蒲鲁外麟。
死肯扣阍排贵幸，贫犹倾橐施乡亲。
平生一一明经术，隽永依然世泽新。
山中
郭祥正（宋代）

风萧萧兮云蔼蔼，泉淙淙兮石皑皑。禽惊人兮，远飞去以复还。

客醉其间兮，殊不知为冠带。发被衣颓以自顾兮，谁为吾仇。

山花为我一笑兮，山草为我以忘忧。嗟世人之愚兮，竟营营以何求。

求百年之宠荣兮，取万世之奴囚。怵谗舌之甚兮，尚毁孔而谤周。

咄何得而何失兮，孰为马而为牛。歌数作兮饮未休，石骇以走兮泉凝而不流。

起挽石以道泉兮，尔何我尤。吾将去乎世兮，结尔以长年之游。
鹧鸪天（剪彩花送珍省试）
刘鼎臣妻（宋代）

金屋无人夜剪缯。宝钗翻作齿痕轻。临长执手殷勤送，衬取萧痕两鬓青。

听嘱付，好看承。千金不抵此时情。明年宴罢琼林晚，酒面微红相映明。
听雨
李之世（明代）

灯火隔篱落，溪桥人夜渔。树随波影动，萤傍草烟疏。

螟阁报更后，官衙歇鼓初。此时惟静嘿，听雨掩残书。
古诗赠方希直
叶见泰（宋代）

吾友方济宁，其人世希生。
有如炎燉之雪，曙天之星。
平生特立不徇俗，穷年矻矻，惟究心乎羲文周孔之遗经。
一旦起作郡，卓然为群黎之怙恃，列牧之仪刑。
九原长往不可作，使人思之泫然双涕零。
我言济宁今不死，济宁有子字希直，外焉才华已绝世，内
焉持敬恒惺惺。
往年我谒宋太史，见之座右爱其风。
神秀发目光，如月双眉青。
太史文章擅中土，东播逾若木，西流入麋泠。
每称希直禀间气，旁驰余子犹以清渭临浊泾。
太史犹巨钟，而我犹寸莛。
我诵芜陋辞，一一为我侧耳听。
只今远行不可觌，送入樊笼相过使我洒泪如醉醒。
握手尘市中，顾影两蛉<虫屏>。
雄文细字塞巨帙，咄哉著述能尔馨。
振袂快读不可了，雅辞宏论开心扃。
其显遏云汉，其幽通窈冥。
赡如戈甲积晋库，奇如盘鼎镌商铭。
丽如勾芒青春布花卉，壮如隆丰白日驱雷霆。
千流万派怒奔放，终然帖帖趋东溟。
顾我敛退余，守口动如蝇。
今日得子文，耽诵不暂停。
有如赤日途，解渴得楚萍。
又如藜藿肠，忽咀五侯鲭。
琐琐彼何人，乃工月露形。
划然周廷睹巨燎，光影不复窥微萤。
嗟哉希直执经太史门，闻礼济宁庭。
以文比行行益峻，持以用世不啻如养生之谷粟，济疾之参
苓。
胡乃避处东海裔，坐阅晦朔雕荛蓂。
我欲其为不朽计，铓锷淬砺重发硎。
至音讵能秘，锡鸾答和铃。
直须上追虞书媲周雅，岂肯下比秦誓方鲁駉。
于以作《春秋》之羽翼，为《礼》、《乐》之藩屏。
嗟哉载道器，孰谓在世犹刍灵。
上帝阅世悯斯文，宁复下取敕六丁。
水为江汉星作斗，镌之金石垂千龄。
送蔡五岳使君
何吾驺（明代）

玉壶照谢碧琅玕，金浆晓湛玛瑙寒。一啜形神浑欲释，咫尺翻涵沧海观。

吾师气味洵如此，青天秀出梧桐美。鉴底澄空迥绝尘，璧月上映千寻水。

从来士为知己伸，岂弟君子能作人。顾盼枯朽生光彩，吹嘘满目皆阳春。

君不见夜光黯黯宁堪恃，按剑道傍固应尔。又不见楚庭刖足怀贞璧，若不成珍便成石。

学生落落十年间，佯狂偃仰栖空山。啮菜茹荼辄自活，何期振翮生羽翰。

大江日夜东南流，滔滔今古何时休。便是河清有时俟，千秋壮士朱颜愁。

无乃丈夫生而重知己，白眼青天亦徒尔。莫言贫贱可骄人，不遇吾师我应已。

所悲生计如波澜，枕块惨淡摧心肝。容易及门献赋执君鞭，可堪临歧矫首攀君辕。

古来圣主得贤臣，北山雨露南山云。男儿相知在万里，南北东西宁讵论。
用适庄赐韵回祝
王柏（宋代）

大椿蟠根双干矗，秀色各分元气足。
共占百五十二年，八千春气从此卜。
西方无量不可思，南华寓言不须读。
造化发育自无已，天根月窟互相逐。
霜挟狞风夜推户，日碾晴空晓烘屋。
冰轮载魄将再弦，宝律浮葭欲飞玉。
天公作意表弧瑞，学子分题剡笺轴。
揆予受教自髧髦，岁月十分今已六。
我翁早出名利尘，我翁天纵清閒福。
眼明犹足察气豪，脚健不肯支筇竹。
友善堂前高揭扁，懿德道心新万目。
人言腕力健於虎，更需万兔供豪秃。
不买驼峰换清供，不买蛾眉歌寿曲。
岁寒兄弟岁寒心，敬和长篇侑醽醁。
又赐宴自歌
崔日用（唐代）

东馆总是鹓鸾，南台自多杞梓。日用读书万卷，

何忍不蒙学士。墨制帘下出来，微臣眼看喜死。
寄庆州德孺待制
韩维（宋代）

常爱公家好弟兄，忠言直道友于情。心期光禄朝中驾，目断将军塞上旌。

埤堄高风回过雁，琵琶宵寂语流莺。共欣出处非它辙，报国诚身各自行。
颂一百则
释重顯（宋代）

至道无难，言端语端。
一有多种，二无两般。
天际日上月下，槛前山深水寒。
髑髅识尽喜何立，枯木龙吟消未干。
难难，揀择明白君自看。
隔浦莲 水槛对雨
钱应庚（元代）

绯榴开满露井。竹映琅＊莹。幔卷方池雨，微微落飞檐影。荷盖擎万柄。明妆靓。浪破鱼吹镜。翠禽并。梅风乍起，桃笙微带新润。潇湘旧梦，唤我绿蓑归兴。凭遍阑干暗自省。人静。夕阳移下清景。
茶山赠叶山主
释今回（明代）

元度曾闻爱学顽，情同支遁共青山。长因结屋依云际，便拟禅心出世间。

坐石月窥人外白，枕流泉落梦初閒。雷峰尚有商量处，那得迟君一掩关。
观梅和陈天予韵
王之道（宋代）

春风草木初萌动，夜雨池塘正拍浮。
玉骨檀心清更好，对花何惜醉扶头。
送钱给事赴虢州
刘得仁（唐代）

帝心忧虢俗，暂辍掖垣臣。疲瘵初承制，乡闾似得春。

化成应有瑞，位重转闻贫。用作盐梅日，争回卧辙人。
归旧山
张乔（唐代）

昔年山下结茅茨，村落重来野径移。樵客相逢悲往事，

林僧闲径问归期。异藤遍树无空处，幽草缘溪少歇时。

此景一抛吟欲老，可能文字圣朝知。
鹧鸪天
范成大（宋代）

绣户当年瑞气充。紫阳驾鹤下天风。万山秀色浑钟尽，六月炎天一洗空。

蕉叶满，彩衣重。刻符持节尽人雄。坐中金母欣余庆，劝醉周公劝鲁公。
群鸥
华岳（宋代）

一声渔笛发中流，惊起平沙万点鸥。
去尽青天回欲集，梨花无数落汀洲。
乡士李英才得老潘墨法，善作墨梅，复喜作诗
杨万里（宋代）

吾卿李君磊嵬胸，夜持云梯倚秋空。
月中夺得修月斧，斫倒南山千岁松。
束归丹灶和玉桂，燧出绿雾霏鸾龙。
捣成玄圭与苍璧，洒作横枝岁寒色。
庾岭霜林和靖园，掇人生绡供戏剧。
幻松作璧璧作梅，豪气勃郁尚不开。
琼艘满釂梅雪下，吐出西湖有声画。
感怀五首
陶梦桂（宋代）

忆昔身章两度新，庭闱恨不拜双亲。
虽然累赠光泉壤，还是酬恩未了人。
上堂偈
微禅师（宋代）

日暖风和柳眼青，冰消鱼跃浪花生。
当锋妙得空王印，半夜昆仑戴雪行。
再次韵兼简履中南玉三首
黄庭坚（宋代）

锁江亭上一樽酒，山自白云江自横。
李侯短褐有长处，不与俗物同条生。
经术貂蝉续狗尾，文章瓦釜作雷鸣。
古来寒士但守节，夜夜抱关听五更。
秋吟
陈辉（宋代）

竹院萧萧里，微风度碧栏。怀人花共瘦，踏月影同寒。

砧杵敲何急，衾裯梦觉单。长吟非有恨，只怕听更残。
酬宗室令率惠墨
贺铸（宋代）

麝煤新剂黝而坚，谁谓奚生法不传。
信是文房希代宝，益知公子过人贤。
蔡中郎老喜飞白，扬执戟穷耽草玄。
雅意肯要琼玖报，十丸聊以助吾颠。
拟庞居士诗
晁迥（宋代）

人爱贵而富，我爱白而虚。富贵荣辱会，虚白吉祥居。
绯桃 其一
李龏（金朝）

汉武西池宴未归，霞妃粲粲弄春机。靓妆似怕东风笑，尽换宫罗五品衣。
徐氏幼妇以花献几筵妇高甥也
王洋（宋代）

前徐爱孝世相传，日荐表法不计年。
便合一生成妇顺，旅酬今台见初筵。
浣溪沙
张孝祥（宋代）

绝代佳人淑且真。雪为肌骨月为神。烛前花底不胜春。
倚竹袖长寒卷翠，凌波袜小暗生尘。十分京洛旧家人。
望永思陵
陆游（宋代）

旰食忧民宴乐疏，太仓几有九年储？贾生未解人间事，北阙犹陈痛哭书。
和杨署令杂诗二首 其二 蜘蛛补网
徐贲（元代）

圆网才亏补又完，几回费力绕檐端。只愁明日风和雨，未信当空住得安。
咏梅示魏吉老
王之道（宋代）

孤芳常恐百花知，桃李纷纷亦强追。
照雪精神应自喜，逼人风强不吾亏。
幽香隐约留衣袂，疏影玲珑鉴砚池。
欲识东君好消息，夜来青鸟宿南枝。
和许史秋日玉函观 其一
李攀龙（明代）

瑶台十二玉阑干，月出名花映掌寒。自是仙人君不信，只今谁得醉中看。
永遇乐（章史君席上）
黄机（宋代）

别院春深，华堂昼永，嘉宴初启。翠玉樽罍，红牙丝管，睡鸭沈烟里。弄晴云态，行空絮影，漠漠似飞如坠。最多情，紫绵团就，错落乱星流地。

史君自有，元龙豪气，唤客且休辞醉。蝶困蜂酣，燕娇莺姹，欢意浓如此。侃其笑语，止乎礼义，衣佩细纫兰芷。遥归去，残更欲尽，晓鸦又起。
渔歌子·柳如眉
魏承班（五代）

柳如眉，云似发，鲛绡雾縠笼香雪。梦魂惊，钟漏歇，窗外晓莺残月。
几多情，无处说，落花飞絮清明节。少年郎，容易别，一去音书断绝。
过百度
王十朋（宋代）

乘舟刚怕两难恶，度岭俄惊百步高。僮仆相看话良苦，纵教轻担亦疲劳。
丑奴儿慢
潘汾（宋代）

愁春未醒，还是清和天气。对浓绿阴中庭院，燕语莺啼。数点新荷翠钿，轻泛水平池。一帘风絮，才晴又雨，梅子黄时。
忍记那回，玉人娇困，初试单衣。共携手、红窗描绣，画扇题诗。怎有如今，半床明月两天涯。章台何处，应是为我，蹙损双眉。
上时相寿五首 其二
许景衡（宋代）

年年燕喜倍光荣，兰玉称觞满相庭。信宿尚馀元夜月，上台却相老人星。

包荒度量侔河岳，盖世功名在典刑。一语堪为我公寿，圣贤相与合千龄。
宜兴山房十首 其二
李曾伯（宋代）

斋罢鸡声转午天，地虚人寂境萧然。两三衲子自来去，时取茶芽煮涧泉。
王友石渭川烟雨图为施克文题
邵宝（明代）

此老胸中有渭川，笔端能雨复能烟。休论画法如书法，曾向松庵读史迁。
秋思
陆游（宋代）

老子斋居罢击鲜，木盘竹箸每随缘。
邻僧不用分香钵，莲芡犹堪过半年。
乡人项服善宰鄱阳有政声人惜其去用郡圃栽花韵作诗数篇叙别遂和以送之 其三
王十朋（宋代）

江东回首莫云赊，寒食令人感岁华。皎皎丹心惟望日，星星短发不簪花。

书传何处山名雁，酒忆吾乡水似霞。故旧相逢如问我，为言多病服天麻。
为佛眼下火
释克勤（宋代）

如来涅槃日，娑罗双树间。放出三昧火，阇维金色身。
春日野步尽田家
宋无（元代）

翳日桤阴翠幄遮，葑围高下奕枰斜。
陂塘几曲浅深水，桃李一溪红白花。
赪尾自跳鱼放子，绿头相业鸭眠沙。
春郊景物堪图实，输与烟樵雨牧家。
齐明王歌辞七首 其二 圣君曲
王融（南北朝）

圣君应昌历，景祚启休期。龙楼神睿道，兔园仁义基。

海荡万川集，山崖百草滋。盘苗成萃止，渝韎异来思。

清明动离轸，威惠被殊辞。大哉君为后，何羡唐虞时。
同张明府清镜叹
孟浩然（唐代）

妾有盘龙镜，清光常昼发。自从生尘埃，有若雾中月。

愁来试取照，坐叹生白发。寄语边塞人，如何久离别。
皇后阁端午贴子词五首 其一
真德秀（宋代）

梦月佳辰近，端阳令节新。何须缠綵缕，金母自千春。
阑干万里心
袁嘉（清代）

轻寒料峭雨连纤。一缕春愁似水添。瘦到腰围亦自嫌。

意恹恹。满院飞花不捲帘。
杂兴
陆游（宋代）

兰台遗漆书，汲冢收竹简；辛勤万卷读，不负百年眼。
围座浩纵横，插架高?嵼。
一笑顾吾儿；银艾何足绾！
和邠老郎官湖怀古五首
贺铸（宋代）

杜守王明府，吾知夫不凡。
解持余酒胾，一饫逐臣馋。
秋日
晁公溯（宋代）

秋日淡无光，晴云閒不行。
空中散白石，仰看于宇明。
时闻败叶下，摵摵微风生。
季月当泛菊，栽培园中英。
喜乾昼上人远相访
齐己（唐代）

彼此垂七十，相逢意若何。圣明殊未至，离乱更应多。

澹泊门难到，从容日易过。馀生消息外，只合听诗魔。
月桂堂
喻良能（宋代）

月桂堂何有，池清桂影横。
画图宁办此，玉斧巧修成。
入夜境逾妙，才秋风又生。
饶阳岩石下，隐约欠分明。
山窗独坐二绝 其一
郭谏臣（明代）

日永篆烟消，风寒襟袂薄。閒窗无客来，坐久庭花落。
思则堂先生
文天祥（宋代）

白须老子宿招提，香积厨边供晚炊。
借问鱼羹何处少，北风安得似南枝。
赠画师刘宗海
刘崧（元代）

寇盗馀五年，山林一憔悴。刘君最英发，笔墨有生气。

苍然祁郑间，见此丧乱际。拔足自踰尘，师门本罗氏。

聪明破溟涬，飞动入玄契。总角解挥涂，老成兀超异。

高堂敞轩豁，图画入苍翠。纷披烟雾舒，晃朗城邑丽。

霜禽晚更净，水木寒不坠。翩翻毛翮分，的皪花果碎。

江沙隐舟楫，山雪带远骑。潇湘乍微茫，衡霍忽丛萃。

冥冥开古色，漠漠浮远势。东南半天下，屏障光溢视。

遂令购求者，尺璧不敢贵。相逢苦漂泊，泽国春正媚。

口诵名诗文，磊落倾腹笥。穷途偶羁客，绝艺终名世。

岂必怀古人，艰难发深喟。
题敕赐光泽王博文堂
王缜（明代）

钦哉堂乎各博文，博文之名世所闻。我来荆楚徒云云，揽辔常愧负山蚊。

初拜堂前似半醺，牙签满目罗典坟。山高海阔屯灵芸，二十八宿随天分。

紫微钩陈俨心君，包含万象难排纷。惟有光泽王性勤，远探幽赜咀奇芬。

笔阵直扫千百军，肯綮适中轻郢斤。宛如凤超百鸟群，和鸣霄汉回南薰。

又如鳞呈五色云，振振祥瑞人人欣。天子曰嘻此茂勋，若非芳名揭朝昕。

世味何以破腥荤，乃锡博文义孔殷。奎壁辉耀渺五垠，博文博文非在文，要在忠孝常书绅。
点绛唇 梅
应次蘧（宋代）

雪意娇春，腊前妆点春风面。粉痕冰片。一笑重相见。

倚竹偎松，谁道罗浮远。寒更转。楚骚为伴。韵绕香篝暖。
大驾度居庸关
薛玄曦（元代）

居庸雄据万重山，南北门分作汉关。鼓角动时森虎卫，旌旗行处识龙颜。

禅宫路转风烟合，御苑春深草树閒。待得长杨围猎罢，又随车骑此中还。
幽居杂题
陆游（宋代）

独往成初志，安居谢世纷。
名书硬黄纸，古砚熨焦纹。
雨作占琴荐，风来散鹭群。
岂无朝市事，塞耳未曾闻。
次韵蔡元简麒湖庄之句
曹彦约（宋代）

鸡本惮犠先断尾，燕粗能巢聊葺壘。
漫郎无用却归来，得熟道傍真苦李。
谁家买田绿当户，何人种花红照水。
君诗读罢已忘机，扑漉沙鸥随处起。
江行即事八首 其一
李纲（宋代）

千里江山图画中，峤南浙右岂殊风。烟浮岚彩重重碧，日染波光洒洒红。

蚁酿蟹螯情不浅，笔床茶灶兴相同。扁舟入手吾何事，归去梁溪作钓翁。
赋古碑
黄庶（宋代）

古寺得断碣，偃卧败壁阴。
莓苔入破字，欲读不易寻。
姓字驳难辨，展转风雨侵。
尘穴夏蛙宿，草盛秋虫吟。
田夫煅可砺，老妇寒可砧。
伊非浮图家，岁月徒骎骎。
予闻岐阳鼓，篆法抵万金。
存者十止九，太息涕泗霪。
水调歌头 怀戴介眉客都
薛斑（清代）

忆昔邗关别，霜月冷侵门。倏过清明百五，花事半纷纭。

若被几番风雨，牵惹一天愁思，寂寞怨离群。云树渺无际，怅望黯销魂。

玉河水，渭桥柳，灞陵春。争似江南景物，山色软撩人。

为问京华旧识，曾念相如游倦，拟与荐雄文。好待归来日，握手细评论。
题径山大觉禅师影堂
张祜（唐代）

超然彼岸人，一径谢微尘。见相即非相，观身岂是身。

空门性未灭，旧里化犹新。谩指堂中影，谁言影似真。
夜投丰德寺谒海上人（一作李端诗）
卢纶（唐代）

半夜中峰有磬声，偶逢樵者问山名。上方月晓闻僧语，

下路林山见客行。野鹤巢边松最老，毒龙潜处水偏清。

愿得远公知姓字，焚香洗钵过浮生。
过王舍人宅
钱起（唐代）

入门花柳暗，知是近臣居。大隐心何远，高风物自疏。

翛然静者心，宛得上皇馀。鸡犬偷仙药，儿童授道书。

清吟送客后，微月上城初。彩笔有新咏，文星垂太虚。

承恩金殿宿，应荐马相如。
村乐图
释智愚（宋代）

一年田地熟，赋外乐天真，
便不打鼓笛，也是太平人。
四和香 午日雨窗忆亡儿绍泽感赋
张玉珍（清代）

续命丝长谁共缬。只有愁千结。草唤忘忧忧未绝。空负了、端阳草。

玉雪娇儿成永别。此恨和谁说。蛙鼓声中疏雨歇。早又见、纤纤月。
送李主簿夷行之官河阴四首
贺铸（宋代）

夙昔一樽酒，相从清泗滨。
回首欻四载，长安逢故人。
交情久益淡，辞笔老加新。
送子复西去，劳生悲重陈。
寥落
陈曾寿（清代）

岁晚知寥落，身衰悔惰慵。欲寻残岁侣，竟绝一僧逢。

步冷空阶叶，心沉古寺钟。焚香完日课，清绝觊无悰。
南枝开北枝未开
郑性之（宋代）

山北云衣裹萼红，山南莫恨雪乘风。
眼前开谢人心别，醉裹吟哦我辈同。
春意收香归鼎实，月梢留影印阶空。
诸君行试调羹手，来岁花边独钓翁。
安止同登王园葆光阁二首 其二
郭祥正（宋代）

海潮溪鹭绝纤尘，酒浪灯花自在春。醒眼莫嫌长醉客，回头俱是幻泡身。
送人省觐
张凤翔（明代）

雨馀春涨桑乾水，归忆函关二千里。高堂阿母日倚门，孤云凝睇愁梦魂。

西风千里入长安，一封书上红云端。麻鞋阙下拜天子，乞地崦嵫出温旨。

雪花如掌狐兔藏，燕山老梅吹古香。岁蛇赴壑不可捉，马上春风吹鬓脚。

孤云凝睇白雁归，越罗开箧裁征衣。雨馀春涨桑乾址，黄金台下花如绮。

裹书匣剑西入秦，沙头冠盖何轮囷。伏剑对酒眼双白，白石青山照行色。

蒲帆□满古渡头，乱山回首芙蓉稠。凤皇城上云起灭，十二玉楼春乍隔。

高堂阿母日倚闾，梦魂时绕华山庐。汪伦当日送李白，我今与之情何如。

中条太行接函关，黄河来自昆崙山。望中云气似车盖，必有名世生其间。

于公门闾容驷马，王氏庭槐自拱把。眼中见子已昂藏，他日相逢马须下。
老苏先生挽词
王拱辰（宋代）

气得岷峨秀，才推贾马优。
未承宣室问，空有茂陵求。
玩易穷三圣，论书正九畴。
欲知歆向学，二子继弓裘。
董其昌秋林书屋用画间题者韵
弘历（清代）

板桥横野渡，书屋占清秋。行以擘窠法，应从渤海求。
商於驿与于蕴玉话别
罗隐（唐代）

南朝徐庾流，洛下忆同游。酒采闲坊菊，山登远寺楼。

相思劳寄梦，偶别已经秋。还被青青桂，催君不自由。
和景韩赠子敬末章韵
程公许（宋代）

艳冶昭阳妃，娇好浣纱女。盛时一转盼，零落委黄土。

彼姝秋胡一，真节甘独守。炜炜编简上，芳声乃持久。

我欲呼绪风，酹以一觞酒。君看涧底松，阅世几寒暑。

丈夫要如此，千载可尚友。鬼蜮玩阿瞒，何妨掺挝鼓。

平生书五车，一字不堪煮。忾我左右手，双顾石棱紫。

忍穷学师道，觅句迫徐俯。横陈味嚼蜡，下笔迅流水。

忆昨涪江滨，对吟夜床雨。胡为轻判袂，愁凭乌皮几。

人生如飞蓬，飘落无定所。那知锦官城，尊酒又同举。

草玄几垂丝，笔力造化补。自我交斯人，短翅思决起。

不因得趣同，那觉同心苦。至今浮山梦，历历西窗语。

斋厨厌苜蓿，尘甑窘禾稆。忍饥搜枯肠，数息保气母。

何当陪胜赏，一醉诗分取。终恐吃期期，输君白玉麈。
鹊桥仙（林卿生日）
刘克庄（宋代）

一封奏御，九重知已，不假吹嘘送上。从今稳稳到蓬莱，三万里、没些风浪。

臣年虽老，臣卿尚少，一片丹心葵向。何须远比马宾王，且做取、本朝种放。
鹿邑道中
张耒（宋代）

去岁秋时去，今年秋又来。
浮名何所得，岁月苦相催。
即事
吴可（宋代）

劲敌谋应大，春来势转雄。
烽烟惊北阙，鼙鼓战东风。
雪舞愁云外，花飞泪眼中。
翠华行乐处，戈甲照寒空。
三君咏·狄梁公（仁杰）
高适（唐代）

梁公乃贞固，勋烈垂竹帛。昌言太后朝，潜运储君策。
待贤开相府，共理登方伯。至今青云人，犹是门下客。
四月八日携子侄到上乘偶成
陈著（宋代）

白首犹堪数里行，相过一笑见山堂。
残僧门径静于夜，新夏林塘暖自凉。
且借吟床娱半日，何妨归笠戴斜阳。
我来岂敢辞筋力，先陇松楸倚寺旁。
再和示季明
葛胜仲（宋代）

剑不用置履，柏非可为舟。古来倜傥士，渠肯甘凡流。

君材早迈往，华问驰交游。高文笔如扫，隽辨舌不留。

白黑自了了，皮里藏阳秋。拥卷得渊旨，奋辞祛缪悠。

身虽不求人，政自人所求。恢恢有馀刃，所见无全牛。

亨衢恐不免，位遇岂足忧。初官三语掾，审克裨藩侯。

退公丰暇裕，问学日益羞。行为孔独诵，端以贾长头。

嗟余过立境，没没谢蕴修。广文一饭足，其他非所谋。

胜境定时访，良书亦可收。但恐与君别，无复往朋俦。
和范迁善见寄三首 其一
吴芾（宋代）

苍生未苏息，谁与任安危。腾蹋思千里，栖迟尚一枝。

谩劳男子志，空忆太平时。读罢君诗句，愁端愈上眉。
郡斋暇日忆庐山草堂兼寄二林僧社三十韵多叙…出处之意
白居易（唐代）

谏诤知无补，迁移分所当。不堪匡圣主，只合事空王。

龙象投新社，鹓鸾失故行。沉吟辞北阙，诱引向西方。

便住双林寺，仍开一草堂。平治行道路，安置坐禅床。

手版支为枕，头巾阁在墙。先生乌几舄，居士白衣裳。

竟岁何曾闷，终身不拟忙。灭除残梦想，换尽旧心肠。

世界多烦恼，形神久损伤。正从风鼓浪，转作日销霜。

吾道寻知止，君恩偶未忘。忽蒙颁凤诏，兼谢剖鱼章。

莲静方依水，葵枯重仰阳。三车犹夕会，五马已晨装。

去似寻前世，来如别故乡。眉低出鹫岭，脚重下蛇冈。

渐望庐山远，弥愁峡路长。香炉峰隐隐，巴字水茫茫。

瓢挂留庭树，经收在屋梁。春抛红药圃，夏忆白莲塘。

唯拟捐尘事，将何答宠光。有期追永远，无政继龚黄。

南国秋犹热，西斋夜暂凉。闲吟四句偈，静对一炉香。

身老同丘井，心空是道场。觅僧为去伴，留俸作归粮。

为报山中侣，凭看竹下房。会应归去在，松菊莫教荒。
送明甫初筮十首
刘克庄（宋代）

记取元城语，南州热异常。
别无卫生诀，止酒是丹方。
寄题吴子似所居二首·读书亭
陈文蔚（宋代）

古人不可见，千卷留遗编。
要非纸上语，至理实参前。
列圣精微心，舍此将何传。
极本会於一，枝叶数万千。
博文可约礼，掘井志得泉。
兹乃读书旨，涵泳当忘年。
勿以急迫求，留神尝静专。
说勿事悠悠，岁月空推迁。
久而竟纯熟，脱落不知然。
众理斯旁参，如海地百川。
又如庖丁刀，体解牛无全。
超然得我心，枫鉴非方圆。
书在言语后，用起言语先。
唐人资缀缉，汉儒拘训笺。
记诵日益博，畴知心鉴昏。
祗足聘驰骛，与道实天渊。
镇山名亭意，难与世人言。
方将屏俗虑，日夕亲圣贤。
见闻岂足道，孰是入德门。
隐几无别事，真趣在穷研。
一时忽冰释，花柳春无边。
此时案上书，始可付蹄筌。
送章邦杰移家馀杭包家山
贺铸（宋代）

九江贤令尹，千载两相望。昔也陶彭泽，今之章瑞昌。

拂衣置五陶，高兴挹羲皇。避俗陶无悔，达生吾与章。

渊明三径荒松菊，我携一瓢寓僧屋。渊明乞食踵人门，我卖神丸办蔬粥。

渊明为酒接休元，我每移书谢州牧。渊明纸笔课儿曹，我子长歌紫芝曲。

萧闲门户十三年，尚畏尘缘生处熟。行将卜隐包家山，誓与苍生鍊大还。

愿君门外诛榛菅，来者勿拒容跻攀。镜湖遗老老且孱，犹堪护鼎诃神奸。

功成拔宅自仙去，唯馀井臼留人间。
和心字韵送林尉公琰校文
李昴英（宋代）

鹄袍忙立老槐阴，争望文星早照临。
称物衡无高下手，别形鉴照是非心。
品题岂逐朱衣转，沙汰何妨苦海沉。
将见贤书协舆论，真才到此遇知音。
吴宫辞
白居易（唐代）

淡红花帔浅檀蛾，睡脸初开似剪波。

坐对珠笼闲理曲，琵琶鹦鹉语相和。
题陶介夫见山轩
方回（元代）

湖上山如故，湖边客总非。
容堂今不见，凉夜草萤飞。
颂石头和尚草庵歌 其三十二
释印肃（宋代）

亲训诲，钝斧开山百杂碎。不求诸圣入玄宗，雪点红炉方称对。
洞仙歌（寿卢竹溪）
陈著（宋代）

清溪带竹，竹外山光抱。新筑浑如图画了。称闲心、管领昨夜天风，吹送□，端的琅音恰到。

谁知青云上，鸾凤翱翔，曾把功名试多少。到如今梦觉，佩著飞霞，浑家问、玉芝瑶草。试冷看、重门外如何，恁得似，壶中羽衣尘表。
陈西崦挽词二首 其二
萧立之（宋代）

不尽胸中蕴，康时与致君。未应才执戟，忽去作修文。

清节梅花屋，闲身马鬣坟。铭旌瞻不及，双泪落南云。
和邓慎思秋日同文馆诗三首
耿南仲（宋代）

诏合连催发，英髦一日齐。
周瑜醇似酒，崔远爽於梨。
高馆清无梦，寒灯坐赋题。
还同宿山驿，风雨闭重闺。
耳聋诗为刘延清相公作
弘旿（清代）

医聋却说聋难医，公年七十听已迟。归根夙慧空五蕴，问谁更已阿翁痴。

兜元国中路识否，雷鸣蚁斗常纷歧。公今身历耳聋状，告余妙理徵新诗。

初如闻秋蝉，缠绵断续鸣高枝。复如风涛走，大块噫气轰相吹。

无弦之琴愔愔默默何所思，脱底之桶外视不改中已离。

跫然足音至窗下，槃姗勃窣，但诧花砖之影纷䙰褷。

客来晤面首方侧，言犹未及袖如先神怡。清歌妙舞仿佛知雅意，但见彩袖翩翻烂熳风前披。

惟公丰采自不聩，矫矫海鹤争清姿。芸然群动息方寸，大扣小扣泛尔肆应无纤遗。

台鼎赞谟略，黄阁调纶丝。西园东壁掌枢要，总持百揆，清毖庶狱臻咸熙。

乃知所谓异人者，手口眼耳能兼资。琐屑外物讵为累，不聋于心心为师。

明目达聪上正赖，规圆矩方公自持。君不见汉相张苍登百岁，年年社酒应莫辞。
读公择箧中徐季益孙子进昆仲诗有怀其人因以
赵蕃（宋代）

囊有清诗无一钱，夜窗翻倒谩妨眠。
荆溪溪上长回首，不见音书已二年。
金陵杂兴二百首
苏泂（宋代）

旋结穹庐作露亭，疏枝阑入更轻盈。
今年客思撩人甚，欲共梅花笑不成。
潞河停舟避风
饶相（明代）

郁郁倦游客，飘飘泊岸舟。狂飙成昼晦，暝色动乡愁。

日月双轮转，身名一叶浮。细看川上逝，此意共悠悠。
某已被旨移蔡贼起旁郡未果进发今日上城部分民兵阅视战舰口号五首 其三
韩驹（宋代）

昨夜黄州得蜡书，老臣恨已解兵符。莫将箭污偷儿血，留与官家北射胡。
闻鹊
张侃（宋代）

举头闻鹊心偏喜，的是庭闱初寄书。报语加餐眠稳外，只留清白替菑畬。
送王侃主簿弃官归南城三首 其一
郭祥正（宋代）

纷纷岚翠扑征衣，蒲酌离觞对落晖。忆着故园心已醉，更堪临水送人归。
立春日郊人送小土牛至有作
邵宝（明代）

令尹分春到野人，野人庭院本容春。解开残冻渠仍活，扫尽寒容屋乍新。

白日东风初起艮，青天北斗又回寅。鼓腾阳气行时令，四境欢声总是真。
晚登威武军鼓角楼
程师孟（宋代）

百尺谯门戍万兵，黄昏初动画龙声。
铜钲犹是闽王点，银秤才龙汉守更。
四面僧夸金作界，半年人看玉为城。
官程稍近千余里，不到侬家向此行。
蜀中赏海棠
郑谷（唐代）

浓澹芳春满蜀乡，半随风雨断莺肠。浣花溪上堪惆怅，子美无心为发扬。
福寿千春
佚名（宋代）

柳暗三眠，蓂翻七荚，禀昴萧生时叶。信道凤毛池上种，却胜河东鸑鷟。笃志典坟，经旨素得欧阳学。妙文章，赴飞黄，姓名即登雁塔。
要成发轫勋业。便先教济川，整顿舟楫。兆朕于今，须从此超迁，荣膺异渥。它日趣装事，待还乡欢洽。颂椒觞，祝遐算，寿同龟鹤。
酬王木叔判院喜雨韵
苏泂（宋代）

雨在琴书溽更蒸，雨馀衣袂润犹清。
良苗日起有佳色，圣泽天同无靳情。
得句饷耘聊志喜，欲歌击缶不容声。
居然引玉何从至，敢向黄钟作釜鸣。
偈七首
释允韶（宋代）

篱畔黄花含晓露，庭前丹桂喷秋香。
明明此物非他物，脱体承当不厮当。
和晏尚书出城口占四首
宋祁（宋代）

榔栗婆娑昼影圆，披襟凝眺此翛然。
鹂留便作林间伴，正是麰黄椹紫天。
摊破浣溪沙
李新（宋代）

几度珠帘卷上钩。折花走马向扬州。老去不堪寻往事，上心头。

陶令无聊惟喜醉，茂陵多病不胜愁。脉脉春情长不断，水东流。
圣无忧
欧阳修（宋代）

珠帘卷，暮云愁。垂杨暗锁青楼。烟雨濛濛如画，轻风吹旋收。

香断锦屏新别，人闲玉簟初秋。多少旧欢新恨，书杳杳、梦悠悠。
和唐寿隆上元五首
胡寅（宋代）

名章络绎走陪台，得对春风一笑开。
楼外未知明月出，袖中疑笑夜光来。
秀如王子登门竹，味胜曹公止渴梅。
已向歌谣挹和气，预知丰稔变污莱。
任氏行
白居易（唐代）

玉爪苍鹰云际灭，素牙黄犬草头飞。
水调歌头 其四 丙子中元后风雨有感
葛长庚（宋代）

一叶飞何处，天地起西风。夜来酒醒，月华千顷浸帘栊。

塞外宾鸿来也，十里碧莲香满，泽国蓼花红。万象正萧爽，秋雨滴梧桐。

钓台边，人把钓，兴何浓。吴江波上，烟寒水冷剪丹枫。

光景暗中催去，览镜朱颜犹在，回首鹫巢空。铁笛一声晓，唤起玉渊龙。
杂感五首以不爱入州府为韵
陆游（宋代）

山栖天与癖，酒复甚所爱，虽云惭黄绮，亦慕嵇阮辈。
失脚落人间，二事略皆废。
晚归卧云壑，谓此在券内，如何疾屡作，大与初意背？好山虽在眼，动步辄有碍；酒戒复坚持，如堤忧蚁溃。
何以遣余年，闭户淡煮菜。
金陵杂兴二百首
苏泂（宋代）

伯玉文章一世雄，买碑人去更无踪。
欲寻水馆风亭处，只在西门折柳东。
二月二十六日携家游青原归入阳园酴醾盛开诵子中兄摛云摇碧露繁星之句赋此诗
周必大（宋代）

偶从山寺赏春还，问讯名花已破悭。清绝比梅加馥郁，丰容似菊更妖娴。

碧云重忆尊前句，红缬遥思醉后颜。寒食清明祇旬日，绿斋芍药待君攀。
元祐六年秋夜泊震泽时涨潦未尽牵道断毁仍阻风
华镇（宋代）

四顾水天平，扁舟竟日撑。孤村聊可舣，薄暮不成行。

云重鱼龙起，风高波浪惊。无心就衾枕，坐看月华生。
代和陈郎中丹桂三首
陈耆卿（宋代）

千古陵阳芳桂丛，凌风擎出蕊珠宫。
渥丹自是天然质，不学桃花点注红。
书扇 其一
王安中（宋代）

晕红围绿海棠春，燕入西楼火令新。綵索画梁相对起，翩翩知有解飞人。
山居诗 其二十
释延寿（宋代）

自甘疏拙懒经营，大道从来戒满盈。但起贪心迷有限，谁能触目悟无生。

云融远景危峰小，风戛寒溪野艇横。禅后不妨敷六义，祇图歌出野人情。
仙人山寨至日
卷刚中（宋代）

戍兵列栅半空苍，俯瞰嘉陵万仞江。
山下不知传鼓角，天边时见引旌幢。
岁寒木落鸟穿屋，书静帘垂云绕窗。
教罢诸营无一事，锦腰催拍照金釭。
白莲花
董嗣杲（宋代）

素质盈盈绿盖张，肯同媚眼醉斜阳。
俨然玉井风姿异，无此冰斜月色香。
天地一空谁染着，水云十里自清凉。
东林结社流芳处，还有池亭傍上方。
减字木兰花（私情）
黄庭坚（宋代）

终宵忘寐。好事如何犹尚未。子细沈吟。珠泪盈盈湿袖襟。

与君别也。愿在郎心莫暂舍。记取盟言。闻早回程却再圆。
司徒开府韩国富公挽辞四首 其四
司马光（宋代）

杖屦还私第，精诚在本朝。爱君老不懈，忧国没方昭。

东阁秋牢落，西芒夜寂寥。只应忠亮志，气运不能消。
游灌顶三首
舒坦（宋代）

雪顶胡僧眼戏天，只应风月是生缘。
那知坐作人间雨，千丈岩头一道泉。
陈祠在徐墓东
李梦阳（明代）

可讶司徒庙，偏邻孺子坟。哲人堪一哭，汉鼎竟三分。

门引江畔草，榻留松上云。纷纷车马客，谁此荐清芬。
忆欧段
周行己（宋代）

岁暮何所思，道南咸与籍。出门泥漫漫，跬步成乖隔。

人情未免泥，节物复感迫。念我江海人，纾节慕古昔。

少年弄柔翰，颇谓得所适。岂有轩冕心，况自便菽麦。

人生不可意，变态忽如弈。狼藉太学生，俯就科举责。

居然五六载，颇不料损益。贫贱思富贵，富贵悲迫阨。

所得九牛毛，置身岂良策。何如谢客儿，会稽卜佳宅。

文章富贵心，山水乐幽僻。长安不可居，季冬犹絺绤。

缅望悲故乡，恨无晨风翮。寒窗九转肠，纷乱不可绎。

此意竟谁语，坐觉鄙吝积。不见二三子，讵可论肝膈。

悠悠百世名，浩浩此生迹。离娄烛千里，盲不见咫尺。
寄赵德夫
华岳（宋代）

男儿无路出邯郸，长铗休从暗裹弹。
是处有鱼堪下钓，扁舟何独子陵滩。
题小景送人归宜兴 其三
史鉴（明代）

朝下铜官去，暮向铜官归。春风被花恼，满山蝴蝶飞。
裕性轩咏玉兰 其一
弘历（清代）

一树当庭万玉蕤，春风别馆及芳时。色香两字无馀净，绨几凭参性所宜。
句
陈诗（宋代）

如何五载后，不问九疑归。
张鄂山将归四明维舟珠江同过石公精舍因次前韵送之二首 其二
陈恭尹（清代）

瓣香聊为寄湖滨，孺子生刍未易陈。事往渐忧青史误，心存空有白头新。

飞从天上宜千仞，老向尘中又一春。异日相逢论故旧，笠边须作下车人。
送苏友燕
屈大均（明代）

平生志沮溺，未有耦耕人。之子思南亩，将归及暮春。

湖田淮口接，水屋白鸥邻。名父难为子，期将素业新。
秋思十首 其十
李纲（宋代）

百卉秋具腓，先陨惟梧桐。岂无贞洁者，独立青霜中。

艳艳篱下菊，青青岭头松。与君为德友，相好永无穷。
送太守舒郎中赴阙 其一
彭汝砺（宋代）

英谋一发破昏冥，道路喁喁侧耳听。千里啸歌趋雨露，百胥奸猾避雷霆。

闾阎有让风长暖，囹圄无尘草自青。朝罢雍容问民瘼，愿言康乐上宸庭。
失调名
杨岛仙（宋代）

待得团圆时候，樽前问这时节。
吊张布衣
王苹（清代）

拜杖谯楼血肉飞，少年帕首奋重围。惜君生后陈同甫，独使丹阳有布衣。
晚望
白居易（唐代）

江城寒角动，沙洲夕鸟还。独在高亭上，西南望远山。
渡太湖口占
汪芑（清代）

天连云水荡胸开，自笑乘风破浪才。七十二峰青不断，片帆飞过太湖来。
刘仙石
祖无择（宋代）

神仙不死石长存，万古千秋表洞门。
人欲求真好修炼，莫徒将杖叩苔痕。
偈颂十八首
释道璨（宋代）

临济处一杓，末山处半杓。
玉本无暇，妄自雕琢。
有年无德老睦州，无端拶折云门脚。
叶仲修令其子携所作求诗
姜特立（宋代）

雅道去已久，拘回良独难。
须求正知见，莫学小波澜。
父子专计律，风骚逼将坛。
如今寄佳句，那复阿蒙看。
送外弟宇文挺臣二首 其二
张栻（宋代）

漠漠漓江上，匆匆送客情。平原宵雨湿，绝壁野云横。

世路多新辙，韦编有旧盟。中流屹砥柱，过浪岂能倾。
和孙氏池亭
陆于城（宋代）

断崖青松林，林下覆烟草。一径扪绿萝，数里寻芳藻。

岩开野人屋，结构凭孤岛。石断寒泉流，亭幽翠巘绕。

攫拿龙虎状，宛若鬼神造。隔崖闻湍声，当窗见夕照。

巴南绝景处，胜似东溪好。万籁清心胸，孤云豁烦恼。

樽邀骢马客，写物穷探讨。琴匣闲时开，柴门不须锁。

孰云造化工，永与天地保。长揖谢王侯，尘氛徒浩渺。
抄众书应司徒教诗
王融（南北朝）

说礼固多才，惇诗信为善。岩笥发仙华，金縢开碧篆。
寄王承可
朱翌（宋代）

籍甚王郎子，扬州一再逢。
至今清夜梦，犹在笑谈中。
想见芙蓉句，空怀杨柳风。
着鞭来不晚，声价动诸公。
减字木兰花
蔡伸（宋代）

锦屏人醉。玉暖香融春有味。今日兰舟。魂梦还随绿水流。

高城望断。无奈城中人不见。斜倚妆楼。恨入眉峰两点愁。
西湖
钦义（明代）

三竺欣私托，西湖自往还。肆情方水澹，寻石爱云间。

春气调疏柳，晴光抹远山。老来形渐懒，未肯废跻攀。
陆教授致政
释元肇（宋代）

去秋哭子过蒸山，岂料今年逝不还。自是广文甘独冷，卑从神武乐高闲。

枌闾南望无回日，莲土西归觉梦间。同队相看成白首，先将老泪为君潸。
种植诗
张嵲（宋代）

魏塘草树环佛宫，两春不识花白红。
但有柳絮迷晴空，今年始种木芙蓉。
间以寒菊助丰容，新栽黄葵已蒙茸。
坐待泬寥秋色浓，鞠衣仙人来御风。
似闻芍药富红紫，愿分余波作春事，
要令睡眼迷缃绮。勿言滞客无几求，
将致来禽及青李。
过水绘园留赠冒辟疆 其三
晓青（清代）

平居至性爱孤骞，几拟为文吊屈原。欲采芙蓉秋水阔，搴裳仿佛到湘沅。
次韵子由使契丹至涿州见寄四首
苏轼（宋代）

老人痴钝已逃寒，子复辞行理亦难。
要到卢龙看古塞，投文易水吊燕丹。
（余昔年辞免使北。
）胡羊代马得安眠，穷发之南共一天。
又见子卿持汉节，遥知遗老泣山前。
毡毳年来亦甚都，时时鴂舌问三苏。
（予与子由入京时，北使已问所在。
后余馆伴，北使屡诵三苏文。
）那知老病浑无用，欲问君王乞镜湖。
始忆庚寅降屈原，旋看蜡凤戏僧虔。
随翁万里心如铁，此子何劳为买田。
（时犹子迟侍行。
）
报谒徐大雅仁因以题赠三首
赵蕃（宋代）

兰芽紫坼映青盆，杏蕊红深供佛瓶。
何独春能归草木，看君已老鬓重青。
偶成赠懒云上人 其二
史震林（清代）

微雨过池来，疏花开且落。草堂无俗客，共步有双鹤。

耦耕时或辍，诗画偶然作。俯仰念畴昔，恐负芝兰托。
送冯献道运使得岸字
冯时行（宋代）

蜀江滟新肥，送客上霄汉。
别怀老易感，醉帻狂更岸。
春暄鼓气全，风软帆力半。
青云随步履，紫气郁几案。
清明锁积阴，当阳盛熙旦。
群奸付严科，四海归睿断。
君行此其时，国光炳大观。
况乃济时须，礧砢真巨干。
举杯酬拖尾，为赋鹿鸣乱。
云从动岩穴，起我病痯痯。
沟壑未填委，胡为甘屏窜。
日边多故人，为我致此段。
高教授讣至
释居简（宋代）

竞俗奔奔急，潜窥却步难。退知藏用密，居得秉彝安。

有袜常番著，无弦敢废弹。谢城空冷帐，回首一汍澜。
暮春以事诣圆明园趋公既罢因览西郊形胜最后过澄怀园和内直友人春晚退直诗 其二
龚自珍（清代）

一翠扑人冷，空濛溯却遥。湖光飞阙外，宫月澹林梢。

春暮烟霞润，天和草木骄。桃花零落处，上苑亦红潮。
费无隐丹室
虞集（宋代）

碧云双引树重重，除却丹经户牖空。
一径绿阴三月雨，数声啼鸟百花风。
年深不记栽桃客，夜静长留卖药翁。
几度到来浑不语，独依秋色数归鸿。
念佛三昧诗四首 其二
王齐之（魏晋）

寂漠何始，理玄通微。融然忘适，乃廓灵晖。心悠缅域，得不践机。

用之以冲，会之以希。
我策我马寄王介甫 其二
王令（宋代）

我策我马将安求，人之悠悠谁适谋，言东之游。
赠阴阳家谢子美
曾丰（宋代）

心变掌中卦，地翻天上星。
肩担一盘古，背负几玄冥。
鹤失含禾瑞，龟亡食墨灵。
拟修方士传，乞换左仙经。
偈颂四十二首
释祖先（宋代）

晓来鹊噪一声声，象驾峥嵘喜见临。
款听琅琅终日语，异苗翻秀映丛林。
次韵张仲举承旨题卢楞伽过海罗汉图
释来复（明代）

僧伽神变妙莫穷，去住隐显如旋风。能令大海作平陆，超然独脱阎浮中。

山君河伯备洒扫，锡飞杯渡云行空。安禅不避魔鬼窟，受斋直入龙王宫。

文犀赤豹时作伍，玄猿白鹿日与同。腾光嘘气闪奔电，天鼓震曜惊雷公。

世人虽呵小乘法，谁独高举随云龙。我昔衡山问方广，石桥每见驮经童。

天姝散花跪双膝，金盘笑捧明珠红。开图恍惚睹颜色，山海遥隔精灵通。

那知画者有深意，丹青巧夺造化功。君不闻幻游天地同旅泊，我身安得驾鹤从西东。
秋夕不寐
宋祁（宋代）

风褭危樯浪拍船，三更残月下空弦。
离鸿过尽啼乌困，犹自愁人不得眠。
道林寓居
齐己（唐代）

秋泉一片树千株，暮汲寒烧外有馀。青嶂这边来已熟，

红尘那畔去应疏。风骚未肯忘雕琢，潇洒无妨更剃除。

即问沃州开士僻，爱禽怜骏意何如。
黄刑部仓部陈宗博招饮
白玉蟾（宋代）

暇日联镳共暑鏖，冰吾瓜李雪吾醪。
楼前一水佳人士，眼底千山儿女曹。
朝士西湖正絺綌，将军北塞更弓刀。
道人万丈英雄气，不信胥台便是高。
寿安杂诗十首·灵山寺
司马光（宋代）

神林兴尽谋早归，草间露裛行径微。
忽思灵山去不远，马首欲径还向西。
垂鞭纵辔寻山足，洛水逶迤过数曲。
渐闻林下飞泉鸣，未到已觉神骨清。
入门拂去衣上土，先爱娑罗阴满庭。
庭下双渠走清澈，罗縠成纹日光徹。
寒声淅沥入肝髓，乱影飘萧动毛发。
寺僧引我观泉源，堂乐周回百步宽。
碧颇梨色湛无度，想像必有虬龙蟠。
泉南高山名凤翅，宛转包泉张远势。
岸旁修竹逾万竿，飒飒长含风雨气。
寺门下望情豁然，桑柘纷披满一川。
嵩高女几列左右，王屋大行来掌前。
昔为孔氏悬泉庄，岩洞犹存荆棘荒。
到今其下多怪石，熊蹲豹护争轩昂。
嗟予归来苦不早，汩没朝市行欲老。
扪萝蹑屣须数游，筋力支离难自保。
送南皮汤明经入游太学
于慎行（明代）

渤海名家尺五天，凌云卿子世称贤。薛公幸舍宾常满，汉代明经第最先。

匣里剑光寒射斗，庭前槐色翠成烟。清时欲讲河间礼，六馆诸生拱法筵。
子瞻与李公麟宣德共画翠石古木老僧谓之憩寂
苏辙（宋代）

东坡自作苍苍石，留趣松待伯时。
只有两人嫌未足，更收前世杜陵诗。
八声甘州 题西山爽气楼
朱唏颜（元代）

向青泥坊底午桥边。新买屋三间。有嘉蔬半席，修篁数个，分占宽闲。着取层梯直上，阑＊出高寒。不见终南径，惟有西山。门外红尘似海，待抽□手板，同拟君看。对熏沪茗碗，扪虱纵雄谈。笑当年、多情王粲，赋终非吾土，泪空弹。任俗子卧之楼下，那许跻攀。
颂证道歌·证道歌
释印肃（宋代）

直截根源佛所印，三界虚出失性命。
印泥印水印虚空，盲参佩印成心病。
七德舞－美拨乱，陈王业也
白居易（唐代）

七德舞，七德歌，传自武德至元和。元和小臣白居易，

观舞听歌和乐意，乐终稽首陈其事。太宗十八举义兵，

白旄黄钺定两京。擒充戮窦四海清，二十有四功业成。

二十有九即帝位，三十有五致太平。功成理定何神速，

速在推心置人腹。亡卒遗骸散帛收，饥人卖子分金赎。

魏徵梦见子夜泣，张谨哀闻辰日哭。怨女三千放出宫，

死囚四百来归狱。剪须烧药赐功臣，李勣呜咽思杀身。

含血吮创抚战士，思摩奋呼乞效死。则和不独善战善乘时，

以心感人人心归。尔来一百九十载，天下至今歌舞之。

歌七德，舞七德，圣人有作垂无极。岂徒耀神武，

岂徒夸圣文。太宗意在陈王业，王业艰难示子孙。
题朱舍人画南轩放鹤轩壁墨竹
龚诩（明代）

郎官归自丝纶阁，醉向高堂写林薄。修篁挺挺石苍苍，细雨濛濛烟漠漠。

坐令咫尺见千里，信尔胸中有丘壑。南野老人真好奇，举酒属客要题诗。

座中英彦六七辈，文彩照耀光陆离。文雄画妙两绝作，悦目洗心良可乐。

吁嗟老我驽钝姿，浪迹江湖久沦落。迩来谬据西斋裀，知己岁寒欣有托。

清风明月幸平分，时得吟观伴孤鹤。
在伯考试未归有怀
赵蕃（宋代）

木落山空君未归，我行江山几依依。
山空木落有佳处，政尔待君相发挥。
偈颂一百零九首
释可湘（宋代）

巾子峰头云开云合，龙翔江上潮落潮平。
师承底事，的的分明。
风前不必兄呼弟，见后毋劳弟应兄。
行香子
晁端礼（宋代）

别恨绵绵。屈指三年。再相逢、情分依然。君初霜鬓，我已华颠。况其间有，多少恨，不堪言。

小庭幽槛，菊蕊阑斑。近清宵、月已婵娟。莫思身外，且斗樽前。愿花长好，人长健，月长圆。
饭芦庵赠克念讲师
沈大成（清代）

野水萦相抱，潺潺绕寺门。春阴随客艇，斜日下寒村。

齐已诗名远，天台法乳存。道人多妙义，可许证梅魂。
送别魏校书借参预李先生韵
程公许（宋代）

斯文天未椓，世复有斯人。
缥帙磨铅旧，泥封染墨新。
词华班马富，道术鲁邹醇。
满腹经纶愿，逢时气益振。
木兰花令
黄庭坚（宋代）

新年何许春光漏。小院闭门风日透。酥花入坐颇欺梅，雪絮因风全是柳。

使君落笔春词就。应唤歌檀催舞袖。得开眉处且开眉，人世可能金石寿。
再登接山堂 其一
卢襄（宋代）

鹫峰游屐少，我独住多时。僧护翻经石，猿攀啸月枝。

地寒春到晚，山远梦归迟。尚被浮云误，吾心信自痴。
蕃厘观感琼花
宋无（元代）

后土祠南裔，坤维婚室家。
国封严典礼，宫祀尚褒嘉。
不是神灵异，焉能眷迩遐。
应须有玉女，到此赏琼葩。
丽服从空降，明妆倚日斜。
同挥五云扇，共驻七香车。
月录羞调粉，风姨罢散花。
青童迦绺节，金母屏彤霞。
故事唐时盛，佳名数代夸。
尘根虽下界，天意在中华。
雪襄珑部巧，冰销刻镂瑕。
人间惟独尔，地上更何加。
万葩殊寥落，群芳避艳邪。
玫瑰诚执御，芍药等泥沙。
圣运俄惊辍，兵强忽肆拿。
外讹难核实，真雁遂真牙。
雷雨还惊蛰，潜藏重发牙。
帝枝微旧崛，新叶漫荣荂。
尤品终芜没，珍不逐水涯。
两朝成草莽，九斋杂龙蛇。
古殿兰旗暗，残记桂煅賖。
警颜愁想像，珠树绝骄奢。
寂寞无双誉，徘徊但自嗟。
八仙聊免俗，消得实栏遮。
次韵林梅卿西湖载酒时仆以病不赴
周紫芝（宋代）

西湖岂复似人间，付与瀛洲学士闲。百榼满倾桑落酒，两高聊作道场山。

一年春事方三月，万里风烟静八蛮。白发可怜攲病枕，兰船空忆棹歌还。
初春赓李筼房韵
释文珦（宋代）

飘零长是客，节物更催人。
前日方辞腊，今朝又得辛。
一天回暖气，九陌动游尘。
心爱青藜杖，多年伴老身。
宿洪岩寺
艾性夫（元代）

形枯面冷住山人，仿佛钱塘老惠勤。
寺窭不充黄粟饭，佛寒添绣碧苔纹。
秋声茅屋三间雨，野色松岩几树云。
嚼菜薰香清语久，一灯明来夜将分。
霁後看雪走笔呈元珍判官二首
欧阳修（宋代）

江上寒山祗对门，野花岩草共嶙峋。
独吟群玉峰前景，闲忆红莲幕下人。
题东来紫气图
屈大均（明代）

华阴尚有青牛树，树亦犹龙似老人。紫气氤氲在枝叶，持来为尔五千春。
龙窝雨途即事寄迎川肖阳五首 其二
张子翼（明代）

林间风瑟瑟，山上雨霏霏。荒径三家集，疏林一鸟归。

天寒云惨淡，江迥树依微。长啸青阴合，弹冠白羽飞。
九日雨
胡仲弓（宋代）

避灾野老寻蓑笠，送酒人来白衣湿。
龙山路滑少人登，篱下菊花含泪泣。
西汉黄朱砖八砖吟馆分赋
陈鸿寿（清代）

咸阳汉朱兴，工筑事稠沓。冠山朱堂崇，瓴甋旊人纳。

此砖纪黄朱，铭文椎响拓。苔蚀文多残，测蠡义难合。

病已虫识成，祥符报杂遝。黄朱见广汉，火及宣室閤。

乌啼未央宫，改元岁一币。当时执拊桴，无为苦批泣。

大黄兆威斗，铜仙泣萧飒。残甓埋荆榛，月夜狐狸踏。

幸非凿臼科，庶免累层塔。四角暨中央，完好少齧踏。

何年出鄠杜，何时渡泲漯。中有地里书，镐吐复丰喝。

吾师志金石，剪镫卜簪盍。虞敦识立位，虢钟辨革堂革荅。

五凤时代同，砖珠双韎韐。八砖耀日华，宾从互酬答。

研墨铜雀瓦，写诗趁官蜡。
高宗郊前朝献景灵宫二十一首 其一 皇帝入门用《乾安》。
郊庙朝会歌辞（宋代）

维皇齐居，承神其初。颙颙昂昂，龙步云趋。景钟铿如，肃觐清都。

肸蚃之交，神人用孚。
【双调】沉醉东风_缘结来生净
冯子振（元代）

缘结来生净果，从他半世蹉跎。冷淡交，唯三个。除此外更谁插口皮？减着呵少添着呵便觉多，明月清风共我。
相和歌辞。从军行二首
虞世南（唐代）

涂山烽候惊，弭节度龙城。冀马楼兰将，燕犀上谷兵。

剑寒花不落，弓晓月逾明。凛凛严霜节，冰壮黄河绝。

蔽日卷征蓬，浮天散飞雪。全兵值月满，精骑乘胶折。

结发早驱驰，辛苦事旌麾。马冻重关冷，轮摧九折危。

独有西山将，年年属数奇。

爟火发金微，连营出武威。孤城寒云起，绝阵虏尘飞。

侠客吸龙剑，恶少缦胡衣。朝摩骨都垒，夜解谷蠡围。

萧关远无极，蒲海广难依。沙磴离旌断，晴川候马归。

交河梁已毕，燕山旆欲飞。方知万里相，侯服有光辉。
题清镜寺留别
陈羽（唐代）

路入千山愁自知，雪花撩乱压松枝。

世人并道离别苦，谁信山僧轻别离。
木兰花令•集句
董以宁（清代）

初捲珠帘看不足。翠袖纱窗红映肉。

犀辟尘埃玉辟寒，花为步障金为屋。

日暮东风春草绿。紫穗红英曾断目。

绣轭香鞯夜不归，端居懒唱将雏曲。
述怀有作
陈造（宋代）

青奴白牯共幽情，鹭双鸥双自旧盟。
家视子平如已死，世嗤张翰不求名。
马牛见命从浮俗，螟蠃观傍得此生。
千载渊明吾易地，心期端有不容声。
八月十四夜月用旧作韵呈诸友
魏了翁（宋代）

鬓发成宣面欲黎，逢人耻诵故年诗。
才看震象应知满，未睹乾爻已识亏。
止处光明浑在里，偶然显晦谩随时。
风光流转浑閒事，要与知心结久期。
宣公祠
李曾伯（宋代）

双湖真泽国，千载相公祠。
中有钓鱼者，问之俱不知。
甲辰书事二首 其二
刘克庄（宋代）

往昔曼卿曾夺敕，后来同甫竟成名。草茅匹士谋身拙，槐棘诸公议法平。

囚服若为探禹穴，明时定不血秦坑。何当拜舞鸡竿了，沽酒刲羊与压惊。
北伐诗
刘义隆（南北朝）

季父鉴祸先，辛生识机始。崇替非无徵，兴废要有以。

自昔沦中畿，倏焉盈百祀。不睹南云阴，但见胡尘起。

乱极治方形，涂泰由积否。方欲涤遗氛，矧乃秽边鄙。

眷言悼斯民，纳隍良在己。逝将振宏罗，一麾同文轨。

时乎岂再来，河清难久俟。骀驷安局步，骐骥志千里。

梁傅畜义心，伊相抱深耻。赏契将谁寄，要之二三子。

无令齐晋朝，取愧邹鲁士。
客有出示御制登中和堂诗小臣斐然仰次宸韵二首 其一
李纲（宋代）

黄屋狩吴越，勾陈俯江津。迢遥八骏御，时迈慰斯民。

汉祚歘再兴，周邦命惟新。谁令猃狁炽，坐使宵旰勤。

宅洛既得卜，去豳亦惟仁。宸章迹禹功，道继胼胝身。

期运有泰否，钝蟠利则伸。君王自神武，安得熊罴臣。
郊行
释绍嵩（宋代）

默默看云旋旋行，风光清美日华明。
愁肠断处春何限，勾引诗人太瘦生。
樠山山房同李君实观红药
游朴（明代）

十日平原兴未阑，一尊仍傍药栏看。心怜三月春光暮，剑倚中栏夜色寒。

有客鹖冠时隐几，何人牛耳早登坛。羽家旧事风流在，肯惜花前倒载还。
宿牧牛亭秦太师坟庵
杨万里（宋代）

函关只有一穰侯，瀛馆宁无再帝丘。天极八重心未死，台星三帝坼方休。

只看壁后新亭策，恐作栘中属国羞。今日牛羊上丘垄，不知丞相更嗔不。
依韵和查许国梅花六首 其五
陆佃（宋代）

北窗高卧识羲黄，静看东君职事忙。短帽上垂年少事，净瓶中事月馀香。

镜鸾羞愧临梳裹，盐虎推先在飨尝。试问古来谁可伴，风流东晋有诸王。
致仕後闻夜雨
晁说之（宋代）

厚矣皇恩得谢休，萧然白发更何求。
雨声中夜生高兴，不似官人身外愁。
桂殿秋
李仁本（宋代）

漓兽石，错虬松。黛岚终日下天风。杖藜携我恣遥望，缥缈霓裳飞碧空。